77 MILOSTI, KI JIH PREJEMAMO PRI SVETI MAŠI

Živimo v času, ko se ne moremo neposredno udeležiti Svete daritve, zato posredujem prevod naslednjih dejstev o Sveti evharistiji:
[bookmark: _GoBack]Razlaga svete mašne daritve: sedeminsedemdeset milosti, ki izvira iz zbranega spremljanja dogajanja pri sveti maši. (p. Martin von Cochen, izdano s cerkvenim dovoljenjem v Lahni, 10. maja 1953.)
Bog Oče pošilja svojega Sina na zemljo zgolj zaradi tvojega odrešenja.
Sveti Duh spreminja kruh in vino v Jezusovo Telo in Kri samo zaradi tvojega odrešenja.
Božji Sin prihaja iz nebes in se skriva v sveti hostiji samo zaradi tebe.
Samo zaradi tebe se toliko ponižuje, da je navzoč celo v najmanjšem delčku svete hostije.
Samo zaradi tebe obnavlja milostno skrivnost svojega učlovečenja.
Samo zaradi tvojega odrešenja se ponovno rojeva pri vsaki sveti maši na sicer duhoven način. 
Samo zaradi tvojega odrešenja na oltarju obnavlja vsa odrešenjska dela, ki jih je izvrševal na zemlji. 
Samo zaradi tvojega odrešenja On obnavlja strašno trpljenje pred tvojimi očmi. Ti si temu priča. 
Za tvoje odrešenje umira na duhoven način in zate daruje svoje življenje.
Samo za tvoje odrešenje preliva svojo sveto Kri na duhoven način in jo daruje nebeškemu Očetu.
S svojo sveto Krvjo blagoslavlja tvojo dušo in jo čisti njenih slabih navad.
Za tvoje odrešenje Jezus daruje svojo čisto in brezmadežno žrtev in tako Bogu daje čast, ki je primerna Njegovemu dostojanstvu.
Če tudi ti daruješ to daritev zahvale Kristusa Bogu, Mu tudi ti izkazuješ čast, ki Mu jo na drug način sploh ne moreš dati.
On se zate daruje kot daritev zahvale in tako dopolnjuje tvoje pomanjkljivo slavljenje Boga Očeta.
Če ti daruješ to Kristusovo in svojo daritev Bogu, Mu izkazuješ večjo čast in slavo, kot Mu jo lahko dajo sami angeli. 
Jezus Kristus se zate daruje kot najpopolnejša daritev zahvale in dopolnjuje vso tvojo pomanjkljivo hvaležnost Bogu. 
Ko ti daruješ Kristusovo  daritev v hvalo Bogu, se Mu najbolj zahvaljuješ za vso dobroto, ki ti jo je izkazal. 
Zate se Jezus Kristus daruje kot najmočnejša in najpopolnejša daritev sprave in tako omogoča, da Bog, ki si ga užalil s svojimi grehi, ostaja tvoj Prijatelj.
Pri sveti daritvi On odpušča vse tvoje male grehe, ti pa se potrudi, da ne boš grešil.
Nadomešča mnoge tvoje opustitve.
Očiščuje tvojo malomarnost in površnost, ter obnavlja tvoja dobra dela, ki jih nisi storil z dovolj ljubezni. 
Prav tako ti odpušča grehe, ki se jih več ne zavedaš in se jih nisi nikoli spovedal. 
Daruje se kot žrtev zadoščevanja in On plačuje dolg za določen del tvojih časnih kazni.
Če zbrano sodeluješ pri sveti maši, zadoščuješ za veliko večjo kazen, ki ti preti, kot pa če bi opravljal zelo težko pokoro.
Jezus Kristus daruje tebi en del Njegovih zaslug, ki jih potem lahko ti daruješ nebeškemu Očetu v spravo za svoje grehe.
Kristus se daruje zate kot velika, krvava daritev in z vso ljubeznijo moli zate, kot je na križu molil za svoje sovražnike.
Njegova sveta Kri, ki se preliva zate, je toliko bolj očiščujoča, kolikor večje število kapljic je zate priteklo iz Njegovih ran. 
Vse Njegove svete rane, kolikor jih je na Njegovem Telesu, te ozdravljajo.
Zaradi te daritve, ki je molitvena žrtev, so tudi tvoje molitve uslišane veliko hitreje, kot če bi molil izven svete maše.
S tem v zvezi je tudi izrečena molitev pri sveti maši mnogo močnejša kot izven svete maše.
Jezus Kristus se zedinjuje s tvojo molitvijo in jo daruje nebeškemu Očetu. 
Daruj mu vse svoje težave, strahove, nevarnosti, hrepenenja, saj je Zanj pomembno predvsem tvoje odrešenje.
Prav tako zate pri sveti maši molijo vsi angeli in Vsemogočnemu Bogu darujejo tvojo skromno molitev.
Ko si navzoč pri sveti daritvi, ki se daruje po rokah duhovnika, tedaj njena moč odvrača hudobnega duha od tebe. 
Duhovnik daruje sveto mašo tudi zate in jo izroča Bogu za tvoje odrešenje.
Ko si dejavno navzoč pri sveti maši, tedaj si ti duhovnik na duhoven način in Jezus Kristus ti daje milost in moč, da sveto mašo daruješ zase in za druge.
Ko daruješ daritev svete maše Očetu, daruješ Presveti Trojici najprimernejši dar.
Ti izročaš Bogu dragocen dar, ki ima večjo vrednost kot sta vredna nebo in zemlja skupaj. 
Ti Mu izročaš tako dragocen dar, ki vsebuje vrednost samega Boga.
S tem darovanjem izkazuješ Bogu takšno čast, kakršno si On zasluži in Ga je potrebno častiti. 
Na ta način si izredno všeč Presveti Trojici.
Ta, tako izjemno plemenit dar, daruješ kot osebni dar, saj ti ga je daroval sam Jezus Kristus.
Če si dejavno in neposredno navzoč pri sveti maši, na najbolj vzvišen način služiš Bogu. 
Prav tako pa z dejavno navzočnostjo in sodelovanjem pri sveti maši tudi najpopolneje služiš človeštvu in mu izkazuješ največjo ljubezen. 
Pri sveti maši na najboljši možen način častiš Jezusovo trpljenje in postajaš deležen sadov Njegove daritve.
Prav tako pa z dejavno navzočnostjo in sodelovanjem pri sveti maši tudi najpopolneje  častiš in razveseljuješ Božjo in našo Mater Marijo.
Na isti način tudi mnogo bolj častiš angele in svetnike, kot z mnogimi molitvami.
Če si res z vsem srcem dejavno navzoč pri sveti daritvi, prejemaš veliko večje bogastvo kot na katerikoli drug način.
Prav tako pa na ta način izvršuješ eno največjih in najbolj vrednih dobrih del. 
V sveti maši obnavljaš svojo vero na najbolj vzvišen način in si tako služiš veliko nagrado.
Če le pobožno, v resničnem češčenju in v veri poklekneš pred Presveto Hostijo in Predragoceno Krvjo, izkazuješ vzvišeno dejanje češčenja. 
Kadarkoli pogledaš Sveto Hostijo z vero, hvaležnostjo, pobožnostjo, si služiš posebno nagrado nebes!
Kadarkoli in kolikorkoli se ponižno in skesano trkaš na prsi, tolikokrat dosegaš odpuščanje lastnih grehov!
Če tudi v grešnem stanju pobožno sodeluješ pri sveti maši, ti Bog daje milost spreobrnjenja.
Če pa spremljaš sveto mašo v posvečujoči milosti, Bog čudežno množi svoje milosti v tebi.
Pri sveti maši se na čudežen način hraniš s Kristusovim Telesom in odžejaš z Njegovo Predragoceno Krvjo.
Pri sveti maši si deležen nezaslužene časti, saj smeš gledati Kristusa z lastnimi očmi, ker te On stalno gleda in vidi globine tvoje duše.
Ko pri sveti maši prejemaš duhovniški blagoslov, ga Jezus Kristus potrjuje v nebesih.
Če pobožno in ponižno sodeluješ pri sveti maši, so blagoslovljena vsa tvoja telesna in duhovna dela usmiljenja
V moči svete daritve si obvarovan mnogih preizkušenj, nesreč in trpljenja, ki bi te sicer zadela.
Pri sveti maši te Bog okrepi za preizkušnje, ki bi te brez Njegove moči uničevale.
Pri vsaki sveti maši, pri kateri pobožno sodeluješ, prejemaš milost za blagoslovljen trenutek tvoje smrti.
Pri vsaki sveti maši, pri kateri vredno sodeluješ, prejemaš od angelov in svetnikov pomoč in tolažbo ob smrtnem boju. 
Ob času tvoje smrti ti bodo v krepčilo in tolažbo vse mašne daritve, pri katerih si zbrano sodeloval in bodo utrdile tvoje zaupanje v Božje usmiljenje.
Ob sodbi strogega Sodnika bodo s teboj tudi milosti vseh svetih maš, pri katerih si zbrano sodeloval.
Najverjetneje boš v vicah le kratek čas, saj si z dejavnim sodelovanjem pri svetih mašah že zadostil za večji del svojih časnih kazni.
Pri dejavnem sodelovanju pri sveti maši bistveno bolj ublažiš težo vic, kot s še tako težkimi pokorami, ki si jih zadajaš.
Samo ena sveta maša, ki se je pobožno udeležiš v času svojega zemeljskega življenja, ti bo v veliko večjo korist, kot mnoge svete maše, ki se bodo darovale zate po tvoji smrti.
Zato boš gotovo v nebesih prejel višjo stopnjo slave in jo boš večno deležen. Nikoli ti ne bo odvzeta.
Vsaka sveta maša, pri kateri vredno sodeluješ, te v nebesih dviga na višjo raven in občutno veča tvoje stanje svetosti.
Tudi tvojim prijateljem ne more ničesar bolj koristiti, kot da si ti namensko in zbrano navzoč pri sveti daritvi zanje in jih duhovno daruješ v sveto daritev.
Ko daruješ svete maše zanje, jim storiš največje dobro delo.
Ko daruješ namen svete maše za trpeče, bolne in umirajoče, jim tako izkazuješ največjo pomoč in tolažbo.
Grešnikom lahko daruješ največjo milost spreobrnjenja, če zanje daruješ svete maše.
Tudi vsem kristjanom lahko izprosiš odrešenje z darovanjem svetih maš zanje.
Ko dejavno in zbrano sodeluješ pri svetih mašah, poživljaš očiščevanje v vicah in tolažiš ter krepčaš mnoge duše.
Če za svoje pokojne ne moreš darovati za svete maše, jih s tem, da ti dejavno sodeluješ pri svetih mašah, rešuješ iz vic.

